La Cambra de Comerç de Girona assegura que és "absurd" que el port de Palamós no sigui frontera Schengen i hi entreveu manca de voluntat política. El seu president, Domènec Espadalé, diu que les declaracions del ministre de l'Interior els han agafat "per sorpresa", perquè de fet, no fa gaire dies es va reunir amb el subdelegat de l'Estat i van parlar que calia desencallar la declaració. "Esperem que es pugui arreglar", diu Espadalé, reiterant que Palamós mereix ser punt d'entrada i sortida de passatgers cap a i des de la Unió Europea. El president de la Cambra confia que el govern espanyol s'ho repensi i atenuï la negativa, com ja va fer amb el baixador del TGV a l'aeroport de Girona. "Ens ha agafat totalment per sorpresa". El president de la Cambra de Comerç de Girona assegura que no s'esperaven, en cap cas, que l'Estat ara digui que el port de Palamós no pot ser frontera Schengen perquè no està justificat. El ministre d'Interior, Fernando Grande-Marlaska, ho va assegurar ahir durant la sessió de control al Congrés. Entre d'altres, perquè els estudis que s'han fet conclouen que no hi ha prou trànsit de passatgers i perquè Palamós és un port "autonòmic" i no d'interès general. Per al president de la Cambra de Comerç de Girona és "absurd" que, després d'esperar-ho durant anys, finalment la declaració quedi en paper mullat. "Esperem poder-ho arreglar, perquè sinó, ja m'explicareu", ha dit Domènec Espadalé.  Per al president, a més, les declaracions del ministre xoquen frontalment amb el que li van dir fa uns dies el subdelegat de l'Estat, Albert Bramon. Ell mateix i el president de la Cambra de Palamós, Xavier Ribera, s'hi va reunir. Durant la trobada, es va parlar de la necessitat de desencallar els tràmits pendents perquè Palamós pugui ser punt d'entrada i sortida de turistes que vinguin de fora la Unió Europea i, com ha dit Espadalé, el mateix subdelegat "ens va prometre que intentaria reactivar-ho". Domènec Espadalé entreveu que, al darrere de l'afirmació de Grande-Marlaska hi ha manca de voluntat política. Per això, demana "més coordinació" entre Estat i Generalitat. Sobretot, tenint en compte que el Govern ja ha fet els deures i ha invertit més de 600.000 euros per adequar l'estació marítima –situada al moll on atraquen els creuers- perquè es poguessin fer els controls policials necessaris. Segons ha dit Espadalé, l'única cosa que falta són "petits detalls" referits al sistema informàtic. Atenuar la negativa El president de la Cambra de Comerç de Girona confia que l'Estat s'ho repensi i atenuï la negativa perquè el port de Palamós pugui convertir-se en frontera exterior Schengen. De fet, Domènec Espadalé diu que això també és el que ha passat amb el baixador del TGV a l'aeroport de Girona.  Després que el subdelegat mostrés les seves reserves, Espadalé diu que durant la trobada que van mantenir ell va parlar de la necessitat d'impulsar el baixador. I que no va rebre una negativa. "Fer-lo és bàsic perquè l'aeroport de Girona es converteixi en la quarta pista del Prat", ha conclòs.

Summary: La Cambra assegura que és "absurd" que el port de Palamós no sigui frontera Schengen per manca de voluntat política


Treballar fabricant pantalles de cristall líquid, decolorant el teixit per fabricar texans o extraient gas o petroli utilitzant la tècnica de la fractura hidràulica incrementa les possibilitats de desenvolupar càncer de pulmó o malalties inflamatòries. Són patologies que han propiciat les noves tecnologies en determinats llocs de treball, modificant el perfil de malalties respiratòries produïdes a la feina. Un estudi, publicat a 'The Lancet', amb participació de l'Hospital Vall d'Hebron, revisa els nous tipus d'exposicions i els situa en països que viuen un creixement econòmic ràpid i que no han treballat la prevenció. A Catalunya, la patologia respiratòria es xifra en 300 casos; la meitat, d'asma.  La tècnica de la fractura hidràulica, per extreure gas i petroli del subsòl, pot provocar problemes respiratoris als operaris, en un ampli ventall com pot ser l'asma, la malaltia pulmonar obstructiva crònica (MPOC) i el càncer de pulmó perquè la injecció de materials a pressió a les explotacions de sílice, els pot exposar a elements orgànics i altres productes.  També la fabricació de pantalles de cristall líquid, pot portar problemes de salut als treballadors. En el procés d'elaboració s'utilitza òxid d'indi, un producte que l'any 2003 es va associar per primera vegada a una pneumonitis intersticial al Japó.  La decoloració del teixit per fabricar texans també és un exemple d'exposició a agents químics. Per fer-ho, s'utilitza un raig de sorra, que provoca partícules volàtils que  poden acabar als pulmons de la personal que manipula el material, provocant silicosi severa i deteriorament. Tot i que ja està prohibit en molts països, la Xina, Bangladesh i Pakistan encara ho utilitzen. Són tres exemples de noves vies d'exposició a agents químics o material inorgànic provocats per noves tecnologies i que un estudi publicat a 'The Lancet' ha revista per alertar de les seves conseqüències, que detecta sobretot en països que estan vivint un creixement econòmic ràpida i que per tant, no s'hi ha implementat mesures de control per evitar aquestes formes d'exposició convertint-les en noves amenaces als llocs de feina. Al treball hi ha participat el doctor Xavier Muñoz, adjunt del Servei de Pneumologia de l'Hospital Vall d'Hebron i investigador del Vall d'Hebron Institut de Recerca (VHIR).  Per combatre aquestes amenaces, Muñoz defensa les estratègies de prevenció. En un primer terme, per l'investigador, cal buscar alternatives o mesures per reduir l'exposició dels treballadors a aquests elements. En un segon nivell, cal establir mecanismes de vigilància per disminuir la progressió de les malalties i la seva severitat, un camp que apunta Muñoz, hi ha ''molta discussió'' sobre la manera d'implementar-se. I per últim, Muñoz defensa la necessitat de fer un diagnòstic precoç per reduir les complicacions i conseqüències de cada patologia.  L'Organització Mundial del Treball estima que cada any moren per accident laboral o malaltia 2 milions de treballadors d'una població de 2,5 bilions. Una tercera part, pateixen càncer de pulmó o malaltia pulmonar intersticial. A Catalunya, ni a l'estat espanyol, no hi ha dades contrastades perquè no són malalties de declaració obligatòria. Tot i això, hi ha estimacions que xifren en més de 300 els casos de patologia respiratòria ocupacional que es poden declarar en un any, la meitat, d'asma ocupacional. El lloc de treball és, de fet, la causa d'1 de cada 4 casos d'asma que es dona a l'edat adulta. Malgrat tot, Muñoz assegura que són malalties infradiagnosticades i qualifica de ''deplorable'' la situació en aquest camp.

Summary: Un estudi revisa les noves vies d'exposició a agents químics que provoquen malalties pulmonars a la feina


El Gremi d'Instal·ladors del Baix Llobregat i el directiu del FC Barcelona Dídac Lee són dos dels premiats en la 1a Nit dels Autònoms de Catalunya, organitzada per Autònoms Pimec i celebrada aquest dilluns a la Fundació Joan Miró de Barcelona. L'entitat reconeix al Gremi d'Instal·ladors del Baix Llobregat el seu suport a col·lectius de persones autònomes a través del projecte Itinere 4.0, que facilita la incorporació laboral dels joves en l'àmbit del manteniment d'infraestructures d'energies, i també la trajectòria professional d'un autònom i emprenedor com Dídac Lee, enginyer informàtic per la UPC, amb més de 20 anys d'experiència creant start-ups i fundador de més de 15 empreses. En paral·lel, PIMEC Autònoms ha guardonat igualment la tasca empresarial d'autònoms de les quatre demarcacions catalanes com Antoni Escudero (Girona), Jaume Taulats (Tarragona), Montserrat Rossell (Lleida) i Anna Almécija (Barcelona).  En la seva intervenció, el president d'Autònoms PIMEC, Miquel Camps, ha detallat que a Catalunya hi ha 550.000 autònoms "i no es parla d'aquest col·lectiu quan és part fonamental del teixit productiu del país". En aquest sentit, Camps ha explicat que l'objectiu d'Autònoms PIMEC és donar visibilitat a la seva tasca i també "que tot aquell que tingui talent faci el pas i perdi la por a fer-se autònom". Per aconseguir això, ha proposat "acabar amb la morositat empresarial a través d'un règim sancionador, simplificar la burocràcia administrativa, crear la figura de l'autònom digital, i millorar qüestions com el finançament i la segona oportunitat".  Antoni Escudero: Grup Escudero Antoni Escudero lidera l'empresa familiar Grup Escudero, que compta actualment a la Jonquera amb dos supermercats, un hotel, quatre restaurants, una gasolinera, una botiga d'esports i el celler de Castell de Biart, que ha creat una marca de vins pròpia i de qualitat a l'Alt Empordà. Autònoms PIMEC destaca la gran tasca d'Escudero en el món de l'associacionisme, des d'on ha defensat  sempre el  paper  de  l'autònom, i la seva participació activa com a president de la Federació d'Hostaleria de les Comarques de Girona, vicepresident de la Confederació Espanyola d'Hotels i Allotjaments Turístics o membre del Ple de la Cambra de Comerç de Girona. Jaume Taulats: Teymasa Jaume Taulats crea l'any 1979 la seva pròpia empresa Teymasa, dedicada a la fabricació de línies completes d'envasar, especialitzant-se en l'envasatge de productes químics amb  riscos d'explosió, inflamació,  corrosió i toxicitat. Després de 40 anys d'activitat ha aconseguit exportar a 27 països, ha realitzat més de 500 projectes i les seves envasadores omplen més d'onze milions de bidons cada any. Durant aquests anys, Taulat ha compartit la seva activitat professional amb la participació i acció social. Montserrat Rossell: Altinco Montserrat Rossell és enginyera química i administradora general d'Altinco. El seu model de negoci consisteix a dissenyar, fabricar i comercialitzar productes d'alt valor afegit per a la nutrició, protecció i estimulació dels cultius amb un cert grau de tecnificació. Al llarg de la seva trajectòria professional ha contribuït a crear una agricultura sostenible i respectuosa amb el medi ambient, de manera que els agricultors obtinguin les millors solucions i productes per nodrir i protegir els seus cultius amb criteris ecològics i/o de sostenibilitat per al medi ambient. Ha creat dues empreses filials, una al Marroc i l’altra a Colòmbia, i actualment exporta a  França, Portugal, Itàlia, Romania, Bèlgica, Polònia, Grècia, Xipre, Lituània, Bulgària i Eslovènia. Anna Almécija Anna Almécija és criminòloga i formadora de Seguretat Privada, especialitzada en la seguretat en esdeveniments musicals i esportius i en la incorporació de la perspectiva de gènere a l'àmbit de la seguretat Ha treballat per a promotores com Live Nation o per a ajuntaments com els de Barcelona o Madrid, i altres administracions públiques, en la prevenció de la violència de gènere i sexual en grans esdeveniments. Actualment,   a   més,   treballa   al   Departament   d'Interior   en  el  protocol   de seguretat contra les violències sexuals en entorns d'oci #NoEnPassemNiUna.

Summary: El Gremi d'Instal·ladors del Baix Llobregat i el directiu del Barça Dídac Lee, premiats en la 1a Nit dels Autònoms


El secretari general de la UGT, Josep Maria Álvarez, assistirà a la conferència que el president de la Generalitat, Carles Puigdemont, el vicepresident, Oriol Junqueras, i el conseller d’Exteriors, Raül Romeva, oferirà el pròxim dilluns a Madrid sota el títol ‘Un referèndum para Catalunya. Invitación a un acuerdo democrático’, segons han confirmat a l’ACN fonts del sindicat. Entre altres, també ha confirmat la seva assistència el portaveu del PNB al Congrés, Aitor Esteban, a més de les ja anunciades del líder de Podem, Pablo Iglesias, i el portaveu d’En Comú Podem, Xavier Domènech. De moment, el govern espanyol manté silenci sobre la conferència que el diputat del PP José Manuel Garcia-Margallo ha titllat de ‘provocació”.

Summary: El secretari general de la UGT assistirà a la conferència de Puigdemont, Junqueras i Romeva a Madrid


El Departament d'Interior està treballant en diferents esborranys per modificar la instrucció i els protocols intens a l'hora de retirar l'arma dels Mossos d'Esquadra en cas de baixa mèdica per raons psicològiques, segons ha confirmat el conseller Jordi Jané aquest divendres i havia avançat 'La Vanguàrdia'. Els treballs es van iniciar després de la mort d'una dona a Sant Feliu de Llobregat el 14 d'abril a mans del seu excompany, un mosso d'esquadra que estava de baixa i que va utilitzar l'arma reglamentària, amb l'objectiu d'augmentar la prevenció i evitar situacions de risc. El conseller també ha anunciat canvis legislatius amb propostes en el marc de la Llei d'acompanyament dels pressupostos. La voluntat amb què s'està treballant és que els Mossos hagin de passar revisions psicològiques obligatòriament.  "Hi ha esborranys, s'hi està treballant i hi haurà canvis", ha anunciat Jané en una atenció als mitjans de comunicació aquest divendres a Sant Climent de Llobregat (Baix Llobregat). El director general de la Policia, Albert Batlle, presentarà l'"abast dels canvis" al Parlament en una compareixença que encara no té data i que es va sol·licitar per donar explicacions després que un mosso assassinés una dona amb qui havia mantingut una relació sentimental.  El conseller d'Interior ha remarcat que prevenir aquestes situacions de risc no és una qüestió que afecti "únicament els Mossos d'Esquadra i els altres cossos policials", sinó "moltes altres professions pel seu grau de responsabilitat", i ha destacat els conductors de transport de passatgers per carretera i els pilots d'avions.  El conseller ja va plantejar que l'administració pogués saber quines persones no podien conduir per raons de salut després de l'accident d'autocar el març a Freginals (Monstià), en què van morir tretze noies. Després de l'assassinat masclista de Sant Feliu, el titular d'Interior es va tornar a mostrar partidari de regular les comunicacions de baixes mèdiques de col·lectius professionals que poden causar un risc a terceres persones. El mateix dia d'aquest cas de violència de gènere, el Col·legi de Metges de Barcelona (CoMB) va presentar un informe en què proposava que els metges poguessin comunicar automàticament la baixa d'un treballador a les empreses, a través de la Seguretat Social. L'informe s'havia elaborat com a reflexió sobre el secret professional arran de la tragèdia de Germanwings, el 24 de març del 2015.

Summary: Interior canviarà els protocols de retirada de l'arma als mossos de baixa per evitar casos com el de Sant Feliu


L'estat espanyol estava incomplint el reglament de precursors d'explosius quan es van produir els atemptats terroristes de Barcelona i Cambrils, segons una informació publicada aquest dissabte pel diari 'Ara'. La normativa europea, en vigor des del 2014, obliga tots els estats membres a disposar d'un organisme encarregat de supervisar les transaccions de les substàncies per fer explosius que puguin resultar sospitoses. En el cas de l'Estat, encara no s'ha desenvolupat el reglament ni anomenat un cos específic per fer les tasques d'inspecció i de sanció, segons apunten les fonts del diari. Per aquest motiu, el setembre del 2016 la Comissió Europea va obrir un procediment d'infracció a l'estat espanyol, entre d'altres països, que no es van tancar fins aquest gener. Entre els materials que estan subjectes a aquest control, hi hauria alguns dels que van fer servir els terroristes del 17-A, com l'acetona i el peròxid d'hidrogen, per fabricar els explosius. Segons l''Ara', després del primer avís de la CE, el Congrés va començar a tramitar la llei en aquesta matèria, però durant aquest període es va seguir sense tenir el sistema de sancions exigit. Finalment, la llei es va aprovar el novembre passat, i atribueix aquesta funció a les forces de seguretat de l'Estat i als cossos policials autonòmics.

Summary: L'Estat incomplia la llei europea de control d'explosius durant els atemptats del 17-A


La Comissió Europea anunciarà aquest divendres si ha escollit la candidatura del Barcelona Supercompting Center (BSC) per acollir el 2021 un dels superordinadors més potents del continent. El 7 de juny és la data marcada per notificar els resultats de la selecció als candidats, segons recull la convocatòria. El BSC, que té l'aval de cinc estats, competeix amb dues propostes més, les del centre finlandès CSC i l'italià Cineca. La convocatòria va dirigida a cofinançar fins al 50% d'"almenys" dos supercomputadors, de manera que es podria donar la circumstància que les tres candidates acabessin allotjant cadascuna un superordinador preexascala. És la primera vegada que la Unió Europea cofinança infraestructures de supercomputació, amb una aportació total de 250 milions d'euros, amb l'objectiu de no quedar enrere en la cursa mundial dels superordinadors.  Un supercomputador preexascala té amb una velocitat pic de com a mínim 200 petaflops per segon. Un petaflop són mil bilions d'operacions de càlculs per segon. El supercomputador MareNostrum 4, que ara és la joia de la corona del BSC, té un rendiment pic de 13,7 petaflops i, per tant, les màquines que projecta Europa significaran un salt qualitatiu molt important.  Els superordinadors donen servei a totes les àrees de la ciència i el coneixement, que demanen processar grans quantitats de dades. Els supercomputadors que estan en joc en aquesta convocatòria hauran d'entrar en funcionament abans que acabi el 2020. Tres institucions amb el suport de setze estats  La candidatura del Barcelona Supercomputing Center - Centro Nacional de Computación (BSC-CNC) compta amb el suport del govern espanyol, la Generalitat, Portugal, Croàcia, Turquia i Irlanda. Tots ells s'han compromès a formar part del consorci que gestionaria la infraestructura si al final prospera la proposta barcelonina, excepte Irlanda, que no descarta entrar-hi més endavant.  A part de Finlàndia, el CSC té el suport de Bèlgica, Estònia, República Txeca, Dinamarca, Noruega, Polònia, Suècia i Suïssa, segons va anunciar el centre tecnològic en presentar la seva candidatura i va poder confirmar l'ACN. Per la seva banda, el centre italià Cineca té l'aval del govern del seu país i el d'Eslovènia.  L'organisme que gestiona la convocatòria és l'EuroHPC-JU, que és el resultat de l'acord entre 28 països i de la Comissió Europea per cofinançar un full de ruta per a la computació d'alt rendiment (HPC) i fer un pas endavant per competir amb els Estats Units, la Xina i el Japó. Es considera que aquests tres països i Europa són els grans actors internacionals en supercomputació.

Summary: La Comissió Europea anuncia aquest divendres si tria Barcelona per acollir un dels superordinadors més potents


Una decidida aposta pel turisme familiar de "valor afegit", deixant de banda el baix cost, com a exemple de turisme "de qualitat, responsable i sostenible", "el que sempre ha volgut Catalunya". Aquesta és la declaració d'intencions que ha fet el secretari d'Empresa i Competitivitat de la Generalitat de Catalunya, Pere Torres, en la inauguració del I Congrés Internacional de Turisme Familiar. Una trobada que aplega, avui i demà, uns 500 professionals d'aquest segment turístic al Centre de Convencions de PortAventura. Entre els objectius de l'esdeveniment, que es converteixi en un espai de "reflexió, proposició i projecció" d'on en pugui sortir, segons Torres, un "turisme nou al servei d'un nou país". Per Pere Torres, el congrés d'aquests dos dies ha de servir per reivindicar el turisme "com un sector econòmic clau del país" i per posar de manifest "un determinat model de turisme". En aquest sentit, ha expressat que Catalunya sempre s'ha encaminat cap a un turisme "de qualitat, responsable i sostenible", uns qualificatius que el turisme familiar compleix. Així mateix, ha deixat clara l'aposta de la Generalitat de Catalunya per un turisme "de valor afegit" i no de baix cost. "Apostem pel valor afegit perquè creiem que el nostre objectiu no pot ser batre, any rere any, el rècord de turistes", ha manifestat, sinó que cal "incrementar la renda que obtenim del turisme a través de l'oferta de productes que aportin més valor afegit". D'aquesta manera, ha exposat, es podrà lluitar contra l'estacionalització –que comporta poca estabilitat laboral i condicions precàries als treballadors del sector–, o treballar per tenir una oferta turística ben dissenyada i capaç de renovar-se. Segons algunes dades recopilades des del Govern, el turisme familiar a Catalunya, ha detallat Torres, "obté una nota de 9,1 sobre 10", una "molt bona qualificació", ha celebrat. A més, el 70% dels turistes familiars repeteixen, l'estada mitjana que fan és de deu dies i la mitjana de membres que configuren la unitat que viatja és de quatre persones. Unes xifres "estimulants", ha qualificat el secretari, i que "ens ajuden en la voluntat de continuar en aquesta línia" de promocionar el turisme familiar –respectuós "amb tots els models de família", ha afegit–. Turisme familiar a la Costa Daurada i les Terres de l'Ebre El president de la Diputació de Tarragona, Josep Poblet, ha posat de manifest més dades, en aquest cas territorials, i ha incidit que les famílies amb fills, amb els pares menors de 35 anys, van representar el 56,9% dels turistes que van visitar la Costa Daurada durant el 2014. En el cas de les Terres de l'Ebre, la xifra s'enfila fins al 68,6%. Aquesta és, ha dit, una "extraordinària oportunitat d'aquells que tenen, en aquest segment, un dels seus principals clients", i ha incidit en la voluntat del Patronat de Turisme de l'ens supramunicipal de "reforçar aquest lideratge" a la demarcació. A més, a la demarcació de Tarragona s'hi troben diversos de la vintena de municipis que disposen del certificat com a destinació de turisme familiar que atorga l'Agència Catalana de Turisme. També hi ha més de 700 empreses certificades amb aquest segell arreu de Catalunya, que configuren una oferta adaptada a les necessitats i exigències de les famílies durant les seves vacances. El congrés, organitzat per l'Agència Catalana de Turisme i el Patronat de Turisme de la Diputació de Tarragona, reuneix prop de 500 professionals del sector turístic al Centre de Convencions de PortAventura. Participen a l'esdeveniment una cinquantena de ponents i experts d'una desena de països. Des de la Generalitat ja s'ha expressat la voluntat que aquest esdeveniment tingui continuïtat com a congrés de caràcter internacional.

Summary: Catalunya aposta pel turisme familiar de "valor afegit" com a model de turisme "de qualitat, responsable i sostenible"


JxCat proposa que el Parlament insti el Govern a "treballar per una equiparació laboral i salarial del món social amb el de la salut". Forma part de les dues propostes de resolució que JxCat ha presentat en solitari en el marc del ple monogràfic sobre residències al Parlament. La proposta també insta a promocionar la formació dels treballadors i posar fi al "caràcter precari de les condicions de treball en els serveis residencials". Segons les propostes de JxCat, les persones que viuen en residències han de rebre atenció sanitària però sense convertir aquests centres en hospitals. Així mateix, també aposten per "revertir els escassos mitjans" i garantir una cura "adequada" en l'entorn domiciliari.

Summary: JxCat vol que el Parlament insti el Govern a posar fi a la "precarietat" dels treballadors en residències


Iqoxe aplaudeix que el jutjat d’instrucció número 1 de Tarragona hagi aixecat el secret d’actuacions sobre la greu explosió mortal del 14 de gener passat. Els representants legals de la companyia expressen la seva satisfacció per la decisió del jutjat, remarcant que la companyia ho reclamava des de feia mesos. Diuen que això els permetrà tenir coneixement de la instrucció i, per tant, “la possibilitat d’exercir el dret legítim de defensa”. A la vegada, recorden que aquesta mateixa setmana l’empresa presentava un informe elaborat per l’Institut Químic de Sarrià (IQS) i que l’objectiu d’Iqoxe “no és un altre que esclarir els lamentables fets ocorreguts el passat 14 de gener”, amb "el convenciment que rebatrà tots els fets que se li imputen”.

Summary: La química Iqoxe, satisfeta amb la decisió d’aixecar el secret d’actuacions sobre l'explosió


L’alcalde de Tarragona i conseller de Cultura de la ciutat, Pau Ricomà, ha posat en valor el paper de la cultura com a element transformador dels municipis. Ha estat en el marc d’una jornada organitzada per la Fundació Catalunya Cultura titulada ‘La cultura com a dinamitzador d'un territori’ en la qual hi han participat representants polítics, empreses que exerceixen de mecenes, programadors i persones vinculades al món de la cultura. En la taula rodona s’ha posat en valor la capacitat productiva dels esdeveniments culturals, capaços de generar un impacte econòmic molt superior al pressupost que tenen.

Summary: Una jornada reivindica la cultura com a element transformador de les ciutats


La Fira de Reis de la Gran Via, situada entre els carrers de Muntaner i Rocafort, tindrà enguany una estació meteorològica que permetrà mesurar la velocitat del vent amb l'objectiu d'evitar que les ventades provoquin destrosses a les parades, tal com va passar l'any passat. L'estació es connecta als telèfons mòbils a través d'una aplicació que els paradistes es poden descarregar per consultar quina és la velocitat del vent. En cas que el vent superi els 80 km/h, la fira tancarà de manera preventiva. A més, s'ha demanat als paradistes que acreditin una major solidesa estructural de les instal·lacions per obtenir la llicència de la fira. La Fira de Reis estarà oberta des d'aquest dijous fins al 6 de gener. Tindrà 273 parades: 56 de joguines, 168 de productes tradicionals, 38 d'artesania i 11 xurreries. Les fortes ventades van provocar l'any passat destrosses en una desena de parades, fet que va obligar a tancar tota la fira per seguretat.

Summary: La Fira de Reis de la Gran Via tindrà una estació meteorològica per prevenir les ventades


El govern municipal de Sabadell manté la seva aposta per la municipalització de serveis i després que el passat estiu recuperés el servei de la grua, que ara presta de manera mancomunada amb els Ajuntaments de Castellar i Barberà del Vallès, a partir del febrer de 2017 assumirà també la gestió directa de la zona blava. L'Ajuntament, de fet, ha sotmès a estudi fins a sis contractes més –aigua, recollida de la brossa, servei d'atenció domiciliària, cementiris, escoles bressol i neteja d'equipaments municipals– per veure quins serien més eficients gestionats de manera directa. D'aquests, la neteja d'edificis públics i les escoles bressol acaben la concessió el 2017 i podrien ser els pròxims a municipalitzar. La resta de serveis se sotmetran, de moment, a una major fiscalització. En el cas de la zona blava, la recuperació de la gestió del servei per part d l'Ajuntament es farà a través de l'empresa municipal Vimusa. Fins ara la companyia es dedicava a la promoció d'habitatge, però en el nou context econòmic, el consistori es planteja ara donar-li noves atribucions, com ara la gestió de serveis fins ara externalitzats. Aquest replantejament serà també objecte d'estudi durant el pròxim any amb l'objectiu d'adequar el contracte programa amb l'empresa a les noves funcions.  El consistori calcula que assumint la gestió de la zona blava de manera directa s'estalviarà més del 10% dels més de 700.000 euros que costa actualment per a les arques públiques l'externalització del servei. "Les formes de gestió indirecta han acabat portant amb el temps a increments de cost que fa que el servei acabi sent més car", assegura el regidor de Serveis Centrals, Albert Boada. La municipalització de la neteja dels edificis municipals i de les escoles bressol estan més verds, però l'objectiu és poder enllestir tota la documentació d'anàlisi a principis del pròxim any per intentar, si les xifres també ho avalen, rescatar aquests serveis a partir de 2018. En el cas de la neteja, el servei el presten actualment tres empreses diferents i el govern municipal vol homogeneïtzar la data de finalització per facilitar la recuperació del servei, mentre que amb les escoles bressol s'hauria de prendre una decisió al juny, abans que comenci el curs 2017-2018, ja fora de l'actual concessió. En l'àmbit d'acció social, al març del 2016 un document intern ja definia la conveniència de prestar internament el Servei d'Atenció Domiciliària (SAD). Ara, mentre es dota el servei de l’estructura necessària per assumir la gestió directa del SAD, i un cop finalitzi el contracte a finals d'any, es farà un nou procediment d'adjudicació fins a setembre de 2018, en el qual ja s'ha millorat les condicions laborals de les treballadores de les empreses concursants. Altres serveis externalitzats, com el cementiri, la gestió de l'aigua o de la recollida de residus i neteja viària tenen una data de caducitat de les concessions més elevada. El conveni amb l'empresa mixta Cassa per a la gestió de l'aigua acaba el 2048, la concessió de la brossa el 2027 i la del cementiri el 2044. En aquests casos l'Ajuntament vol fer igualment l'estudi per a una millor fiscalització del servei, tot i que tampoc es descarta "que es pugui arribar a acords amb el privat per a un canvi, rescissió o rescat" de la concessió.

Summary: Sabadell municipalitza la zona blava i posa les bases per internalitzar escoles bressol i la neteja d'edificis públics


L'alcalde de la Ràpita, Josep Caparrós, ha demanat al govern central i al Servei de Costes de l'estat espanyol que es reprenguin "el més aviat possible" les obres de restitució de la barra del Trabucador, aturades des de l'inici de la pandèmia. "Reclamem que tan bon punt sigui possible es torni a l'activitat. És necessari fer aquesta actuació d'urgència", ha dit. Les obres de consolidació de la barra del Trabucador havien de començar el 17 de març. Preveien aportar 120.000 metres cúbics de sorra per habilitar un braç de 50 metres d'amplada i tenien un cost de 700.000 euros. Caparrós ha recordat que el trencament del Trabucador "té conseqüències directes en l'economia local".  L'alcalde de Sant Carles de la Ràpita ha recorcat que el Trabucador trencat afecta a les Salines de la Trinitat, al moviment turístic de la zona i al sector de la pesca i dels mariscadors, ja que suposa un canvi estructural de la badia dels Alfacs. Caparrós ha reivindicat que no es !demorin indefinidament" les accions previstes al pla de la Taula de Consens del Delta, presentat el 29 de gener.

Summary: La Ràpita reclama a Costes la represa de les obres de restitució del Trabucador


El govern espanyol ha reubicat 886 persones dels camps grecs i italians en poc més d’un any i mig  ACN Estrasburg.-La Comissió Europea ha demanat al govern espanyol que es comprometi a rebre més refugiats mensualment des dels camps de Grècia i Itàlia. En un informe de seguiment de la resposta europea a la crisi dels refugiats, la CE situa Espanya, juntament amb Bèlgica i Croàcia, entre els estats que “haurien d’augmentar els seus compromisos mensuals” de reubicació. Fins ara, l’Estat ha rebut 886 persones dels camps grecs i italians. A més, a la UE encara hi ha tres estats, Hongria, Polònia i Àustria, que no han reubicat cap refugiat dels 160.000 que es van comprometre a repartir-se els líders europeus ara fa més d’un any i mig. La CE ha advertit que si la situació no millora abans del juny, es plantejarà la introducció de sancions.  “Si no es prenen mesures abans del proper informe del mes de juny, la Comissió no dubtarà en utilitzar el seu poder per obrir un procediment d’infracció”, ha assegurat el comissari d’Interior, Dimitris Avramopoulos, durant una roda de premsa a Estrasburg. En el seu informe, la Comissió Europea critica especialment Hongria, Polònia i Àustria, que no s’han repartit cap refugiats dels 160.000 acordats el setembre del 2015. “Això vulnera les seves obligacions legals”, avisa Brussel·les, que tot i això assegura que Àustria “s’ha compromès formalment a reubicar 50 persones des d’Itàlia”.  La CE també lamenta que la República Txeca no ha acollit ningú “des de fa gairebé un any” i després insta la resta d’estats a treballar “per una implementació més efectiva” de les seves obligacions. És en aquest sentit que l’informe assenyala que Espanya, Bèlgica i Croàcia “haurien d’incrementar els seus compromisos mensuals” d’acollida de refugiats tant des dels camps grecs com els italians. A Alemanya, Romania i Eslovàquia els demana més esforços per acollir des de Grècia, mentre que a França l’insta a complir més amb els refugiats que són a Itàlia.  Brussel·les també adverteix a Bulgària i Eslovàquia que “haurien de mostrar més flexibilitat sobre les seves preferències i començar a reubicar des d’Itàlia el més aviat possible”, mentre que a Irlanda i Estònia els demana que trobin “solucions” per millorar les entrevistes de seguretat i acollir, també, des d’aquest país.  En total, els estats europeus s’han repartit 18.418 persones des dels camps de refugiats de Grècia i Itàlia. D’aquestes, Espanya n’ha acollit 886, mentre que estats com França 3.404, Alemanya 4.478 o Finlàndia 1.443. Portugal ha acollit 1.302 refugiats, Holanda 1.776 i Bèlgica 551.  El Parlament Europeu votarà precisament en el plenari d’aquesta setmana una resolució que insta els estats membres a complir amb els seus compromisos en refugiats.

Summary: La CE insta Espanya a acollir més refugiats mensualment des de Grècia i Itàlia


Montse Venturós es va negar a comparèixer davant de la justícia en dues ocasions  ACN Berga.-Els Mossos han detingut aquest divendres al matí l’alcaldessa de Berga, Montse Venturós, per portar-la davant del jutge, on no va comparèixer en dues ocasions per penjar l’estelada al balcó de l’Ajuntament durant les jornades electorals del 27 de setembre –dia de les eleccions al Parlament- i del 20 de desembre –eleccions al Congrés-. Dos agents de paisà han acudit al seu domicili i l’han portat directament als jutjats sense passar per comissaria. Per a aquest matí, s’ha convocat una manifestació de protesta a partir de les nou contra la detenció de Venturós, que havia de comparèixer davant el magistrat del Jutjat d’Instrucció número 1 de Berga els passats 5 d’abril i 17 d’octubre per un presumpte delicte electoral després de fer cas omís als requeriments de la Junta Electoral Central. (En aquesta actualització, s'han afegit detalls de la detenció de l'alcaldessa aquest divendres) Aquest matí, al voltant de les set, dos agents de paisà dels Mossos d’Esquadra s’han personat a casa de l’alcaldessa per detenir-la després que ahir a la nit rebessin una ordre judicial, que no venia motivada, per requerir la presència de Venturós als jutjats. La policia catalana ha intentat que la detenció fos discreta i han donat el temps que necessités a l’alcaldessa per preparar-se o per si havia de fer algunes trucades. A continuació, s’han dirigit directament al jutjat sense passar per la comissaria. L’alcaldessa haurà de declarar davant el Jutjat d’Instrucció número 1 de Berga, que és qui porta dues causes contra Venturós per un presumpte delicte electoral. El jutjat la va citar en dues ocasions però no es va presentar i per això ara també és investigada per incompareixença. Segons fonts judicials, en les dues citacions, es va informar a Venturós de les conseqüències que podia comportar la no compareixença davant del magistrat i va ser en la darrera, el 17 d’octubre, quan aleshores el jutge va demanar un informe al fiscal, que va sol·licitar-ne la detenció. Finalment, el jutge dictat l’ordre, que s’ha fet efectiva aquest matí.  Després de no presentar-se el 17 d’octubre en seu judicial, Venturós va assistir al vespre a un acte de suport a la Plaça de Sant Pere i davant de desenes de persones va criticar que actualment s’estava vivint en una "una autèntica ràtzia" contra es ajuntaments catalans com a eina de repressió. "Aquesta és la fórmula amb què l'estat ens vol atemorir, però això ja no és possible", va destacar aleshores, "perquè la sobirania popular està per damunt la legalitat que ja només reconeix una minoria".

Summary: ACTUALIZACIÓ:Els Mossos detenen l’alcaldessa de Berga per portar-la davant del jutge després de penjar l’estelada el 27-S i el 20-D


La Secretaria d’Universitats depenent del departament d’Empresa i Coneixement ha publicat ja els resultats de les qualificacions de les Proves d’Accés a la Universitat (PAU). Els estudiants poden consultar les dades de les proves, de manera individualitzada a través del servei Accesnet del portal web de la Generalitat (https://accesnet.gencat.cat/accesnet/index.html . Les notes de la PAU estan disponibles al web des d’aquest dimarts a la nit. Les dades van començar a ser accessibles pels volts de les 9 del vespre d’aquest dimarts, tot i que la data marcada oficialment per a la comunicació de les qualificacions és aquest dimecres, 29 de juny. Segons fonts de la Secretaria d’Universitats consultades per l’ACN, l’avançament d’unes hores de l’accés de les notes per internet s’ha fet per evitar una que una allau de consultes simultànies pogués provocar col·lapse als servidors o dificultats de connexió. Amb la mateixa finalitat, segons les aquestes fonts, s’han optimitzat els servidors del servei Accesnet de la Generalitat.

Summary: Els estudiants catalans ja poden consultar les notes de selectivitat


La CUP de Barcelona registrarà aquest dimecres un escrit a l'Àrea Metropolitana perquè iniciï un procés sancionador contra TMB per no fer públics els sous de 550 persones que estan fora de conveni, directius i càrrecs de confiança, tal i com li exigeix la Comissió de Garantia del Dret d'Accés a la Informació Pública. El TSJC va aixecar el passat 2 de desembre les mesures cautelars que havia pres anteriorment perquè no es fessin públiques aquestes dades. El regidor Josep Garganté ha recordat que l'òrgan competent per incoar aquesta sanció és la presidència de l'Àrea Metropolitana, és a dir, l'alcaldessa de Barcelona, Ada Colau. "Ens podem trobar amb què Colau sancioni la seva companya Mercedes Vidal", ha ironitzat Garganté fent referència a la presidenta de TMB i regidora de Mobilitat. Els cupaires han provat totes les vies per conèixer aquesta informació. Després d'enumerar el reguitzell d'iniciatives polítiques, administratives i judicials que han fet per aconseguir la publicitat d'aquestes dades, el regidor s'ha mostrat convençut que finalment aconseguiran el seu propòsit. De moment només s'han conegut les condicions laborals de 21 càrrecs. En aquesta ocasió, la CUP es remet a dues resolucions de la Comissió de Garantia del Dret d'Accés a la Informació Pública (GAIP), que exigeixen la publicació de les dades. Directius de TMB van portar el cas al TSJC, que va dictar com a mesura cautelar que s'aturés aquesta publicació. Fa poc més d'un mes, el mateix tribunal ha aixecat aquestes mesures. Els cupaires recorren ara a l'Àrea Metropolitana perquè sancioni l'empresa pública presidida per Mercedes Vidal per no fer cas d'aquestes dues resolucions. En paral·lel, la CUP també presentarà una pregunta a la Comissió d'Ecologia, Urbanisme i Mobilitat de l'Ajuntament de Barcelona i ho plantejarà també al consell d'administració de TMB una vegada més. Garganté ha explicat que ja han provat tots els camins possibles per acabar amb "l'opacitat absoluta i pètria" d'una companyia "100% pública i que és tan important per a la mobilitat". Garganté ha constatat que aquesta "opacitat" ha existit en temps del PSC i d'ICV, de CiU i ara també quan governa Barcelona en Comú. "És igual qui governi TMB, la manca de transparència és absoluta. I quan s'ha aconseguit que surti alguna cosa és a cop de denúncia o de querella", s'ha queixat.

Summary: La CUP de Barcelona reclama a Colau que sancioni TMB per no fer públics els sous de directius i càrrecs de confiança


La Sagrada Família ha adquirit un solar proper a la basílica en la línia del pla d'expansió del temple. La parcel·la, situada al carrer Mallorca, s'utilitzarà com a espai per a l'emmagatzematge de materials donat el creixement que experimenta l'obra. L'operació de compra a la Societat General d'Aigües es va signar a finals del mes passat pel "preu de mercat", segons han confirmat a l'ACN fonts de la Sagrada Família. La junta constructora de la basílica encara no concreta quan es començarà a utilitzar però sí que assegura que, properament, no preveu fer noves adquisicions.  El solar és un dels espais que s'havia contemplat per reallotjar els veïns afectats per l'enderrocament dels immobles propers al temple. Amb tot, fonts de la Sagrada Família insisteixen que servirà només com a magatzem.

Summary: La Sagrada Família adquireix un solar al costat de la basílica per a ubicar-hi un magatzem


El ministre diu que el govern espanyol prefereix centrar-se en parlar de millorar l'activitat econòmica i generar llocs de treball ACN Barcelona.-El ministre de Foment, Íñigo de la Serna, ha reclamat a la Generalitat que "cal complir la llei i respectar l'Estat de Dret", en relació a la convocatòria del referèndum sobre la independència de l'1 d'octubre. En una visita a la represa de les obres de la Sagrera aquest dimarts, De la Serna ha respost així a un periodista que li ha preguntat què farà el govern espanyol durant els poc més de cent dies que falten fins la celebració del referèndum. El ministre ha reiterat que l'executiu central vol "seguir parlant d'infraestructures com la Sagrera, de competitivitat i de treballar per als catalans", així com "contribuir a generar llocs de treball, activitat econòmica i qualitat de vida", tenint en compte "l'elevat volum d'inversions que el govern espanyol té a Catalunya".

Summary: De la Serna reclama que la Generalitat ha de "complir la llei i respectar l'Estat de Dret" en relació amb l'1-O


Tres funcionaris del centre penitenciari de Lledoners, a Sant Joan de Vilatorrada (Bages), s'enfronten a tres anys de presó per un delicte d'obstrucció a la justícia. El ministeri fiscal els culpa d'haver coaccionat un intern perquè canviés la seva versió d'uns fets que acusaven un dels tres treballadors d'haver dit 'romanès de merda' i haver agredit a les costelles a un altre pres mentre es trobaven a la sala d'escorcolls. Segons l'escrit del fiscal, els tres funcionaris van aprofitar-se de la seva posició de superioritat per interferir en l'actuació processal i van amenaçar un intern dient-li que tindria problemes al pati sinó canviava la seva versió dels fets. Finalment, els tres acusats van aconseguir que el pres canviés la seva declaració exculpant el funcionari acusat. Per aquest motiu, a més de presó, el fiscal també demana la seva inhabilitació durant el temps de condemna i una multa de 8.100 euros. El judici tindrà lloc a mitjans de març al Penal 3 de Manresa.  Els fets van tenir lloc el 9 de febrer del 2014 a la presó de Lledoners. Aquell dia, un intern va interposar una denúncia contra un funcionari per una presumpta agressió que havia tingut lloc el 23 de desembre del 2013 en una sala d'escorcolls del centre penitenciari. Segons el relat del reclús, el funcionari li havia dit 'romanès de merda' i l'havia colpejat a les costelles. La denúncia va recaure al Jutjat d'Instrucció número 6 de Manresa i va motivar una investigació interna a la presó per tal d'aclarir els fets. Segons l'escrit del fiscal, el funcionari investigat es va posar d'acord amb dos funcionaris més de la presó per coaccionar un altre intern que assegurava que havia estat testimoni de l'agressió. Els tres treballadors van amenaçar l'intern dient-li que tindria problemes al pati de la presó si no canviava la seva versió dels fets.  L'intern presumptament coaccionat va acabar signant una nova declaració, prèviament transcrita pels acusats, amb una versió exculpatòria del funcionari acusat. L'intern va mantenir aquesta nova versió en les diferents instàncies administratives fins que va prestar declaració en seu judicial.  Els tres funcionaris s'enfronten a tres anys de presó, tres d'inhabilitació i  una multa de 8.100 euros.

Summary: Demanen tres anys de presó per a tres funcionaris del centre penitenciari de Lledoners acusats de coaccionar un intern


L'escriptor i periodista Martí Gironell (Besalú, 1971) ha recollit aquest dilluns el 38è Premi Ramon Llull 2018 per la novel·la 'La força d'un destí' (Columna Edicions). Una obra dedicada a l'emprenedor català amb orígens càntabres, nascut a Santander, Ceferino Carrión i que després esdevindria a Estats Units, Jean Leon. Després de recollir el premi, Gironell ha assenyalat que aquesta novel·la reflecteix "un somni fet realitat" d'un home que va anar a Estats Units a per crear-se una altra vida perquè aquí se sentia engabiat i creia que no se'n sortiria.  El protagonista Ceferino Carrión va fugir de l'Espanya franquista amb 25 anys i es va embarcar a bord d'un vaixell al port de Le Havre, a França, en direcció als Estats Units. A Nova York va canviar d'identitat i es va convertir en ciutadà nord-americà amb el nom de Jean Leon. La sort el va portar a viure a tocar de les estrelles de cinema que admirava. De fet, amb James Dean van projectar un restaurant plegats i malgrat la seva mort va obrir La Scala, un establiment que es va convertir en el referent de Hollywood dels anys 50 i 60 amb estrelles habituals com Paul Newman, Warren Beatty, Marilyn Monroe, Elizabeth Taylor o els Kennedy. Leon va tornar a Catalunya per comprar uns terrenys al Penedès i elaborar el seu propi vi.  Gironell ha assenyalat aquelles estrelles de Hollywood adoraven a Jean Leon, era "com un Déu petit, com el director d'orquestra de la vida quotidiana d'aquestes persones perquè quedaven humanitzades a través dels seus ulls". Per participar a l'edició actual s'han rebut 46 obres originals i inèdites, de les quals s'han seleccionat cinc finalistes: 'Paradís provisional', de Josep Vilanova; 'Les veus de la pluja', de David Cirici; 'Temps extraordinaris' de Jaume Castanyer; 'El missatge d'una ampolla', d'Anna C. Madrazo (pseudònim) –obra que era de Gironell i que ha estat guanyadora-, i 'El camí dels presoners' de Joan Mas Quetglas. El Jurat d'aquesta 38a edició del Premi de les Lletres Catalanes Ramon Llull està format per Anne-Laure Aymeric, en representació de Belfond, Carles Casajuana, Pere Gimferrer, Gemma Lienas i Emili Rosales, que farà de secretari amb vot. Trajectòria  Llicenciat en Filologia Anglesa i en Periodisme, ha treballat a Ràdio Besalú, Ràdio Olot, Catalunya Ràdio i TV3. Col·labora habitualment en mitjans de comunicació com 'El Punt Avui', 'El Món', 'El Mundo', 'Nació Digital' i la revista 'Sàpiens'. Entre els llibres publicats per Gironell hi ha 'El pont dels jueus' (2007) i un any després va guanyar el Premi Néstor Luján de novel·la històrica el 2008 amb 'La venjança del bandoler'. Després va publicar 'L'arqueòleg' (2010), 'L'últim abat' (2012), 'El primer heroi' (2014) i el 2015 va publicar 'Strappo' i el conte infantil 'El nen dibuixat'.

Summary: Gironell recull el 38è Premi Ramon Llull 2018 per la novel·la 'La força d'un destí'


Els autors del robatori l'havien posat a la venda per Internet ACN Barcelona.-Els Mossos d'Esquadra han detingut aquest divendres tres homes per robar una cadira de rodes elèctrica que utilitzava un menor al barri de Sant Andreu a Barcelona. El 24 d'octubre una dona va denunciar a la policia que havien robat la cadira del seu fill. L'havia deixat lligada amb un cadenat al replà de casa i connectada a la corrent, com feia habitualment. L'endemà va comprovar que algú se l'havia emportat. Una veïna va explicar als Mossos que tenia sospites que la cadira estava a la venda per Internet a un preu de 1.000 euros. Els detinguts són veïns de l'immoble on viu el menor i estarien ocupant un dels pisos.

Summary: Els Mossos recuperen una cadira de rodes elèctrica robada a un menor a Barcelona i en deté els lladres


Els arxius catalans donen aquest dimarts el tret de sortida per a la celebració del Dia Internacional dels Arxius, el divendres 9 de juny, amb l’organització de prop d’un centenar d’activitats culturals. L'objectiu és donar a conèixer aquests equipaments culturals "de primer ordre", segons subratlla el Departament de Cultura de la Generalitat, i les tasques dels professionals que hi treballen. La programació, que s’estén fins al diumenge 11 de juny, s’adreça a tots els públics i abasta des d'exposicions a jornades de portes obertes, passant per concursos o tallers.  Els impulsors de la iniciativa destaquen les jornades de portes obertes de l’Arxiu Històric de la Ciutat de Barcelona, que compleix 100 anys; l’Arxiu Nacional de Catalunya (ANC); l’Arxiu Històric de Lleida, o l'Arxiu Històric de la Diputació de Barcelona. Entre les exposicions programades, l’ANC acollirà a partir de divendres la mostra 'All our yesterdays: la vida a través de l'objectiu dels primers fotògrafs d'Europa', mentre que a l’Arxiu Comarcal de l’Anoia s'hi exhibirà la mostra 'Fem arxiu... Fem esport'.   Entre la programació de conferències, l'Arxiu Comarcal del Vallès Oriental organitza la xerrada 'L'alimentació catalana, segles XVI-XVIII, segons els receptaris i diverses fonts d'arxius' i l'Arxiu Comarcal del Maresme farà un cicle de conferències dedicades a la figura de Puig i Cadafalch, en el marc del seu any commemoratiu. En l'àmbit didàctic, l'Arxiu comarcal de la Conca de Barberà, presentarà el quadern pedagògic 'Vine a l'Arxiu!' i en l'àmbit de la tecnologia i innovació ciutadana, l'Arxiu Comarcal del Baix Llobregat presentarà el projecte 'Xarxes' sobre la construcció de xarxes socials històriques per a la comprensió del llegat demogràfic.   Quant a tallers i cursos, destaquen el 'Taller de fotos en conserva. Mitjans casolans per conservar les teves imatges' a càrrec de l'Arxiu Municipal del Districte de les Corts i el 'Curs de genealogia i família', organitzat també per l'Arxiu Comarcal del Baix Llobregat.   També es destaca el concurs en línia 'A la recerca del document', organitzat per la Direcció General d’Arxius, Biblioteques, Museus i Patrimoni del Departament de Cultura, que pretén difondre els fons documentals dels arxius de la Xarxa d’Arxius Comarcals de Catalunya (XAC) i de l'Arxiu Nacional de Catalunya (ANC). Els guanyadors obtindran una visita guiada a l’arxiu en el qual es trobi dipositat el document pel qual hagin concursat, un lot de llibres i un passi anual que permet l’entrada gratuïta a dues persones als museus, monuments i jaciments de la Generalitat de Catalunya.

Summary: Prop d'un centenar d'activitats donaran a conèixer els arxius catalans en el marc del Dia Internacional dels Arxius


El coordinador general del PPC, Xavier Garcia Albiol, insisteix en la necessitat de fer un 'pacte d'Estat' per configurar el futur govern de l'estat espanyol que inclogui, a més del PP, als PSOE i C's. Segons Albiol, l'intent d'investidura del candidat socialista, Pedro Sánchez, amb els únics suports dels diputats de Ciutadans és una "gran obra de teatre" que tindrà el seu "últim episodi" aquest divendres: "Hauran fet el numerat, però el sentit comú diu que el segon i el quart no poden jugar a ser president i vicepresident". El líder popular creu que dins el PSOE hi ha "persones amb capacitat", però lamenta que el seu candidat estigui "ofuscat i encegat" en ser president perquè no li "tallin el coll políticament" des del seu propi partit, fent al·lusió directa a la socialista andalusa Susana Díaz.

Summary: Albiol reitera la necessitat del 'pacte d'Estat' amb PSOE i C's després del "teatre" del ple d'investidura


Una fotografia d’un abocador il·legal al Camí del Llorito de Tarragona que va ser piulada a finals de febrer ha desencadenat un moviment de denúncia ciutadana que reivindica la neteja d’aquests espais, l’elaboració d’un protocol de prevenció d’abocaments i millores al reglament de la deixalleria. Fins al moment i gràcies a la col·laboració de veïns, el grup de tuitaires #TgnTT ha pogut geolocalitzar 16 abocadors il·legals al municipi, s’ha reunit amb la regidora i, aquest dilluns a la tarda, ha registrat una moció en defensa del medi ambient que es debatrà al proper plenari. La regidora de Medi Ambient i Neteja, Ivana Martínez, ha destacat els esforços que està realitzant l’Ajuntament i ha fet una crida al civisme. A més, ha avançat que s’està redactant un nou reglament de la deixalleria municipal perquè sigui menys restrictiu.

Summary: Un grup de tuitaires de Tarragona porta la proliferació d’abocadors il·legals al ple de l’Ajuntament


El candidat de Junts per Figueres, Jordi Masquef, ha qualificat el pacte a quatre bandes que l'ha desbancat de l'alcaldia d'acord de "perdedors" i ha dit que és una "traïció en tota regla" a la ciutadania. Masquef creu que les negociacions entre els partits van començar l'endemà mateix dels comicis i que no només han "dinamitat" la voluntat ciutadana sinó també els "interessos de país en uns moments tant complexos i difícils com els actuals". El cap de llista de la formació més votada ha criticat també que l'anomenin "pacte republicà": "S'atreveixen a dir-li republicà quan només està pensat per a la república de casa seva, la república de les cadires". Masquef ha dit també que la ciutadania se sent "enganyada", que han intentat fins a l'últim moment teixir un govern ampli on la prioritat era ERC i que aniran a l'oposició amb "el cap ben alt".

Summary: Masquef: "S'ha escenificat el pacte de perdedors. És una traïció en tota regla a la ciutadania"


La Comissió Europea ha defensat aquest dimecres que les autoritats d'Alemanya han actuat "d'acord amb les regles" en el cas de l'euroordre contra el president destituït Carles Puigdemont. La comissària de Justícia, Vera Jourová, ha assegurat en una roda de premsa a Brussel·les que no hi ha hagut "cap aplicació incorrecta de l'euroordre a Alemanya". A més, la comissària txeca ha dit que la Comissió Europea "no planeja ampliar la llista de crims coberts per l'euroordre" per incloure-hi la rebel·lió o la sedició. "Vam tenir algun debat amb els col·legues espanyols l'any passat, però no l'hem continuat", ha destacat Jourová, que ha insistit que els "problemes" amb les euroordres tenen a veure amb els "baixos estàndards de vida pels presoners" en alguns països i en cap cas en un conflicte "d'Alemanya contra Espanya".  "Els meus experts no m'han avisat de cap aplicació incorrecta de l'euroordre a Alemanya", ha reiterat Jourová, que el mes de desembre, poc després que el Suprem retirés la primera ordre d'extradició contra Puigdemont, ja va dir que la CE no es plantejava modificar el mecanisme.  El govern espanyol, a través del ministre Rafael Catalá, havia plantejat llavors la possibilitat d'obrir un debat sobre les euroordres per ampliar la llista de delictes que permeten l'extradició automàtica i incloure-hi la rebel·lió o possibles atacs contra l'Estat de Dret. En aquell moment, com ha recordat Jourová aquest dimecres, se'n va parlar, però en cap cas es va tirar endavant la proposta. "No tinc cap petició de cap dels estats membres", ha confirmat.  El govern espanyol i membres del PP a l'Eurocambra com Esteban González Pons han alertat en els darrers dies que el rebuig del delicte de rebel·lió contra Puigdemont posa en qüestió la "confiança mútua" entre estats membres i, fins i tot, l'espai Schengen.

Summary: La Comissió Europea defensa que Alemanya ha actuat "d'acord amb les regles" en l'euroordre de Puigdemont


L'hospital Trueta de Girona commemorarà aquest divendres el Dia Mundial de l'Ictus realitzant ecografies de Doppler als usuaris que ho sol·licitin amb l'objectiu de comprovar l'estat de les artèries i determinar si tenen predisposició a patir aquest tipus d'infarts cerebrals. Els professionals del centre també mesuraran la pressió arterial i la glucèmia per prevenir la malaltia. Durant la jornada, a més, es faran recomanacions per reduir riscos. L'hospital celebrarà l'acte coincidint amb el 25è aniversari de la creació de la Unitat d'Ictus del centre, la primera de Catalunya i pionera a tot l'Estat espanyol. Els interessats podran fer-se la prova al vestíbul de l'edifici des de les nou del matí i fins a la una del migdia.  Es calcula que una de cada sis persones patirà aquest tipus d'accident cerebrovascular al llarg de la seva vida. A Girona, cada any 1.700 gironins pateixen un infart cerebral i només el 50% arriben a l'hospital durant les sis primeres hores des de l'inici de l'afectació. Amb l'objectiu de treballar en la seva prevenció, el Trueta participarà activament divendres en la commemoració del dia d'aquesta malaltia.  L'objectiu és incidir en la importància de la detecció precoç i aprendre a identificar els senyals d'avís. Per això, des de les nou del matí i fins a la una del migdia, al vestíbul del centre hospitalari, els professionals de la unitat destinada a aquest tipus d'infarts informaran sobre la malaltia i faran ecografies de Doppler. Aquestes ecografies serveixen per comprovar l'estat de les artèries i el seu resultat pot indicar factors que predisposin a patir un ictus.  A més, es faran controls de la pressió arterial i la glucèmia, a banda de recomanacions com fer exercici moderat, mantenir una dieta sana o evitar fumar. La jornada es realitzarà coincidint amb el 25è aniversari de la creació de la Unitat d'Ictus del Trueta, que va ser la primera de tot Catalunya i una de les pioneres a l'Estat espanyol.  La importància d'identificar les senyals La detecció dels signes d'avís d'aquest tipus d'infarts són crucials per poder-hi actuar amb celeritat. Entre ells, hi ha la pèrdua de força o de sensibilitat de manera sobtada a la cara, el braç o una cama. També la pèrdua de visió d'un ull, la dificultat per parlar o entendre i un intens o sobtat mal de cap.  Segons dades de l'OMS, aquesta malaltia cerebrovascular és la segona causa de mort i la primera d'invalidesa en els adults dels països occidentals. A Espanya, és la primera entre les dones i representa el principal motiu d'incapacitat, ja que la majoria de pacients pateix seqüeles que, en el 40% dels casos, els inhabiliten per fer les seves activitats quotidianes.  El Trueta és el centre de referència en el tractament de la malaltia a la Regió Sanitària de Girona. El seu Servei de Neurologia atén més de 1.000 casos d'ictus cada any, dels quals entre 500 i 600 requereixen d'ingrés a la unitat especialitzada.

Summary: El Trueta commemorarà el Dia Mundial de l'Ictus fent ecografies per comprovar l'estat de les artèries dels usuaris


El jutge l'obliga a comparèixer cada quinze dies ACN L'Escala .-El jutjat d'instrucció 5 de Figueres  ha decretat llibertat provisional per al detingut per la mort d'un home després d'una discussió en un bar de l'Escala (Alt Empordà). El jutge, però, ha fixat com a mesura cautelar la obligació de comparèixer cada quinze dies al jutjat. La causa està oberta per un delicte d'homicidi imprudent. Els Mossos el van detenir dissabte com a sospitós de la mort de l'home de 50 anys. Els fets van passar dijous al vespre quan, segons els investigadors, es va originar una discussió entre els dos en un local. Durant la disputa, l'arrestat va donar una empenta a la víctima, que va caure i es va donar un cop al cap en caure a terra. La víctima va rebre atenció mèdica i se'l va traslladar a l'hospital Trueta de Girona on va morir la matinada de dijous a divendres.  Llibertat provisional amb mesures cautelars per al detingut per la mort d'un home arran d'una discussió en un bar de l'Escala. El jutge ha decretat que el presumpte agressor hagi de comparèixer quinzenalment als jutjats. La causa està oberta per un delicte d'homicidi imprudent.  Els fets es remunten al dijous al vespre. Segons fonts de la investigació, el telèfon d'emergències 112 va rebre l'avís cap a dos quarts de vuit que un home estava inconscient estès a terra en un local de l'avinguda Girona. La víctima va rebre atenció mèdica i el van traslladar al Trueta, on va ingressar de matinada però va morir poca estona després.  Els Mossos van obrir una investigació per aclarir les causes de la mort. Segons fonts properes a la investigació, al local es va originar una disputa en la qual s'haurien vist involucrats el detingut i la víctima, un home de 50 anys, que va rebre una empenta, va caure a terra i es va colpejar el cap. La policia va identificar el sospitós de propinar l'empenta i el va detenir dissabte al matí al mateix municipi.

Summary: Llibertat provisional amb mesures cautelars per al detingut per la mort d'un home a l'Escala després d'una discussió


La comunicació entre el Govern de la Generalitat i la CUP ha estat escassa aquest divendres. Després de dos dies de reunions, converses, negociacions i documents creuats per parlar dels pressupostos, l’enrocament de posicions continua. Segons ha pogut saber l’ACN, malgrat que aquest matí s’havia llençat la idea que el president de la Generalitat, Carles Puigdemont, podia mantenir una reunió o, al menys, una conversa telefònica amb representants de la CUP per intentar convèncer els anticapitalistes que retirin la seva esmena a la totalitat, la comunicació entre el Palau i la CUP ha estat molt menor. Ha estat la diputada Anna Gabriel qui ha enviat al matí un SMS al president de la Generalitat per comunicar-li que a hores d’ara la posició dels anticapitalistes es manté i l’esmena a la totalitat segueix viva. El missatge també contenia la predisposició de la CUP a “treballar conjuntament” uns nous pressupostos.  Des d’aquest SMS entre Gabriel i Puigdemont, cap dels dos bàndols s’ha posat en contacte amb l’altre, principalment perquè no hi ha hagut gaires canvis. Les negociacions es mantenen, doncs, encallades, i ni el Govern vol retirar els seus pressupostos ni la CUP vol renunciar a la seva esmena a la totalitat. Malgrat això, ambdues parts manifesten constantment la seva voluntat de seguir negociant i esgotar tot el temps i totes les vies per arribar a un acord abans de dimecres vinent.

Summary: Anna Gabriel envia un SMS a Puigdemont per comunicar-li que la CUP manté l’esmena a la totalitat als pressupostos


El líder d'ERC explica que se li fa "complex de gestionar emocialment" passar "d'albirar una retrobada amb aquells que enyora" a quedar-se reclòs ACN Barcelona.-El vicepresident empresonat Oriol Junqueras diu que sortirà de la presó "amb el puny alçat i la mà estesa a tothom, amb voluntat de cosir, de teixir complicitats". "Sortiré al carrer perquè els ciutadans així ho exigiran", ha assegurat Junqueras en una missiva que aquest dijous publica l''ARA'. El líder d'ERC ha detallat que per ell "és complex de gestionar emocionalment" passar "d'albirar una retrobada amb aquells que avui enyoro més que mai a quedar-me reclòs en una presó a l'extraradi de Madrid". I ha explicat que va sentir una "profunda sensació d'injustícia" quan va saber que el Tribunal Suprem no el deixava en llibertat. Amb tot, ha subratllat que "aquest conflicte no va de banderes: el que estem fent és una defensa dels drets civils i polítics de la ciutadania".

Summary: Junqueras diu que sortirà "al carrer perquè els ciutadans" ho exigiran i ho farà "amb el puny alçat i la mà estesa"


L'Assemblea Nacional Catalana de Berga ha emès un comunicat aquest dimecres en què demana més voluntaris de cara a assegurar una bona organització per l'acte de la Diada. Actualment compten amb 95 voluntaris inscrits, i el seu objectiu seria arribar als 350 o 400 per poder assegurar que tota la logística de la concentració "sigui l'adequada". Per a facilitar la inscripció dels voluntaris, l'ANC ha habilitat un telèfon mòbil (620315725), des d'on també es respondran dubtes sobre les tasques que s'han de portar a terme durant la jornada. Segons s'explica al comunicat, s'establiran horaris per tal que tots els voluntaris puguin ser al seu tram a l'hora de la concentració al Passeig de la Pau.

Summary: L'ANC de Berga reclama més voluntaris per arribar als 400 i assegurar una bona organització per la Diada


Tenir dues còpies mutades del gen TP53, a diferència d'una sola còpia mutada, s'associa a un pitjor pronòstic en els pacients diagnosticats de síndromes mielodisplàstiques (SMD), un grup de càncers de la sang més freqüent en persones d'edat avançada. El Grup de Síndromes Mielodisplàstiques de l'Institut de Recerca contra la Leucèmia Josep Carreras, liderat per Francesc Solé, que participa en aquest estudi publicat a 'Nature Medicine', apunta que es tracta d'un resultat "pioner" i espera que els seus resultats es puguin confirmar en altres tipus de càncer. L'estudi està liderat per investigadors del Memorial Sloan Kettering d'EUA i ha comptat amb la participació de 25 centres de recerca de 12 països. Fins ara no estava clar si una mutació en una sola còpia de TP53 era suficient per causar un pitjor pronòstic de la malaltia o si eren necessàries les mutacions en les dues còpies. Ara s'ha pogut confirmar per primera vegada de tenir les dues còpies mutades del gen TP53 s'associa amb pitjors resultats. Utilitzant nous mètodes computacionals en una sèrie de 4.444 pacients amb SMD, els investigadors van trobar que dels pacients amb mutacions de TP53, un terç tenien només una còpia mutada de TP53. Aquests pacients van tenir resultats similars als pacients que no tenien una mutació de TP53, és a dir, una bona resposta al tractament, taxes baixes de progressió de la malaltia i una llarga supervivència. No obstant això, dos terços dels pacients amb mutacions de TP53 tenien les dues còpies mutades i aquests pacients van tenir resultats molt pitjors, incloent resistència al tractament, progressió ràpida de la malaltia i baixa supervivència. Els investigadors van trobar que l'estat de mutació TP53, ja sigui 0, 1 o 2 còpies mutades del gen, era la variable més important per predir el curs clínic de la malaltia.

Summary: Identifiquen l'impacte de les mutacions d'un gen en la gravetat d'un tipus de càncer de la sang


"Tot i reconèixer els fets, no ens sentim intimidats i neguem que sigui delicte". Així de taxatius s'han mostrat des de Capgirem Vic en resposta a la sol·licitud que ha emès la Fiscalia de l'Audiència Nacional perquè s'investigui el regidor cupaire Joan Coma per un delicte d'incitació a la sedició. A través d'un comunicat, Capgirem Vic ha denunciat estar davant una "greu agressió de l'Estat contra les institucions catalanes i els representants de la sobirania popular". Així, segons el text, l'assemblea "assumeix col·lectivament" l'estratègia de la desobediència pacífica "a les lleis injustes". Dijous,  a les 7 de la tarda a la Plaça Major, Capgirem ha convocat una concentració de rebuig a l'ofensiva judicial contra l'independentisme als ajuntaments. El text en forma de comunicat denuncia novament l'ofensiva que no permet exercir el dret d'autodeterminació dels Països Catalans. "Ens autoinculpem també de ser independentistes d'esquerres i posar en pràctica el mandat democràtic de ruptura amb el règim del 79 per la república catalana del 99% expressat a les urnes el 27-S", conclou. El comunicat de Capgirem Vic també denuncia "la complicitat entre el feixisme i l'Estat espanyol", concretada en la denúncia presentada pel regidor de Plataforma Vigatana, Josep Anglada, davant de la Guàrdia Civil de Vic. "Això és una mostra més de la necessitat imperiosa i democràtica d'aïllar-lo al nostre Ajuntament", sentencien en referència a Anglada.  L'acusació del fiscal fa referència a les manifestacions que va fer el regidor Joan Coma el passat 9 de desembre en el marc d'un ple municipal en què es va debatre i aprovar una moció de suport a la resolució rupturista del Parlament. El fiscal considera que Coma va fer referències directes a la "comissió d'actes contra la legalitat". En concret, reprodueix declaracions com "deixem de supeditar les decisions de les nostres institucions a les decisions de les institucions espanyoles". L'informe del fiscal també inclou que Coma va expressar: "desobediència, fa temps que la venim reclamant. Nosaltres hem dit que per fer la truita primer s'han de trencar els ous" . El cas de Joan Coma és el primer en què el fiscal ha demanat que s'imputi un càrrec públic per les declaracions a favor de la resolució sobiranista aprovada pel Parlament.

Summary: Capgirem Vic s'autoinculpa davant la suposada incitació a la sedició de què es vol investigar un dels seus regidors


El Govern de la Generalitat va declarar el 3 de desembre del 2019 la ciutat romana d'Aeso Bé Cultural d'Interès Nacional, en la categoria de zona arqueològica. Es tracta d'un conjunt de jaciments arqueològics que corresponen a un dels centres urbans fundats pels romans al nord-est de la península Ibèrica. La durada de la pervivència de la ciutat va ser d'uns 500 anys (del segle I aC fins a finals del segle IV o inicis del segle V dC). L'alcaldessa d'Isona, Rosa Amorós, ha dit que qualsevol intervenció que es faci en aquesta zona, d'unes 12,3 hectàrees, requerirà la supervisió arqueològica. Amorós ha afirmat que no suposarà cap cost per als veïns i la despesa de l'arqueòleg anirà a càrrec de l'Ajuntament. Per Amorós, aquesta catalogació ha d'ajudar a preservar i donar a conèixer aquest patrimoni. Es tracta d'una reivindicació històrica del municipi. Ja als anys vuitanta del segle passat, quan van començar a evidenciar el potencial arqueològic d'Aeso, ja es va demanar aquesta catalogació. L'any 1987 comencen els treballs per disposar de suficient documentació per realitzar la declaració com a Bé Cultural d'Interès Nacional de la ciutat romana d'Aeso. Tanmateix, al cap d'uns anys la recerca decau, igualment com l'elaboració de l'expedient. L'any 2010 el Museu d'Isona i Conca Dellà torna a mostrar interès en la necessitat de la declaració, però de nou es torna a truncar el procés. Així, el Servei d'Arqueologia i Paleontologia decideix, l'any 2017, reiniciar l'expedient davant l'evident necessitat d'incoació i mostrant l'interès que té el Museu d'Isona i Conca Dellà i de l'Ajuntament per a protegir el jaciment amb la màxima categoria de protecció. D'aquesta manera acaba, definitivament, la proposta iniciada durant els anys vuitanta del segle XX. La ciutat romana d'Aeso es troba sota el nucli antic de l'actual nucli urbà d'Isona i també en part sota els horts de la zona sud. La superfície total de la delimitació és entre la zona del barri antic, el raval i els horts. Es tracta d'un dels centres urbans romans més septentrional del nord-est peninsular. El fet que aquesta àrea interior de Catalunya hagi estat menys activa urbanísticament és un excel·lent element de preservació de la trama urbana de la ciutat, especialment en la meitat sud, que actualment encara són horts. La preservació d'elements tan importants com la muralla republicana, la torre tardoantiga o diverses domus urbanes, fa que sigui un jaciment força important per preservar. Amorós ha dit que l'Ajuntament està treballant per portar un camp de treball internacional, de joves entre 18 i 29 anys, aquest mateix estiu al municipi per reprendre les excavacions arqueològiques a aquesta zona. A Catalunya ja gaudeixen de la categoria de BCIN, ciutats romanes com Emporiae, Baetulo, Tarraco, Iluro o Iesso.

Summary: La catalogació de BECIN a la ciutat romana d'Aeso no suposarà cap cost per als veïns d'Isona


El tinent d'alcaldia de Barcelona i dirigent dels comuns, Jaume Asens, ha assegurat a través del seu compte de Twitter que l'Ajuntament estudiarà "presentar una querella criminal contra els responsables de les vulneracions dels Drets Humans" d'aquest diumenge a Barcelona. Amb aquesta piulada Asens es referia a les càrregues que ha fet la policia espanyola i la Guàrdia Civil durant aquesta jornada. Unes actuacions, que, segons el tinent d'alcalde, "no poden quedar impunes".

Summary: L'Ajuntament de Barcelona estudia presentar una querella contra les càrregues de policia espanyola i la Guàrdia Civil


Els diputats del PSC han demanat per escrit al Síndic de Greuges, Rafael Ribó, que elabori un informe on analitzi el ple del Parlament dels dies 6 i 7 de setembre, en el qual es van aprovar les lleis del referèndum i de transitorietat jurídica. En l'escrit de queixa, els socialistes denuncien que es van "trepitjar" els drets dels diputats i es van posar les institucions catalanes en una situació de "fractura institucional i inseguretat jurídica". Afegeix que tant el fons com la forma de tramitar i aprovar les normes suposen un fet "inèdit en democràcia".  Per tot això, reclamen al Síndic que formuli d'ofici un informe on s'analitzin les actuacions que van tenir lloc aquells dies.  Els diputats socialistes defensen que la queixa es fonamenta en una "vulneració" del dret fonamental emparat en l'article 23.2 de la Constitució, que reconeix el 'ius in officium' dels diputats. Recorden que a petició de JxSí i la CUP es va alterar l'ordre del dia de la sessió i es van tramitar les lleis "vulnerant aspectes fonamentals" dels drets dels diputats. A més, recorden que el Consell de Garanties Estatutàries (CGE) va fer públics dos acords assegurant que totes les proposicions de llei "han de poder ser objecte de sol·licitud de dictamen davant del Consell".  La portaveu parlamentària del PSC Eva Granados ha defensat que en la sessió plenària es van "conculcar" el dret de participació política dels diputats i que això va passar en l'espai "que ha d'expressar el pluralisme polític". Ha afegit que entre les funcions del Síndic està "vetllar" per aquestes institucions i el "respecte als drets fonamentals" i ha esperat que la queixa "arribi a bon port".

Summary: El PSC demana al Síndic un informe sobre el ple del Parlament que va aprovar les lleis del referèndum i transitorietat


La planta d'Aigua de Vilajuïga (Alt Empordà) ja produeix al 100% i espera arribar als dos milions de litres anuals. Aquest és el topall que s'ha marcat l'empresa, que va adquirir la multinacional Grifols, per oferir una producció "sostenible" i un producte "únic" que implica que l'aigua que es capta dels pous s'embotella amb les mateixes propietats amb què s'extreu. A més, han obert un nou pou que permet extreure aigua a major profunditat però aconseguint les mateixes característiques. El director general de l'empresa, Joan Fornós, ha explicat que, ara per ara, no es podrà adquirir en supermercats sinó que només estarà disponible en establiments especialitzats i de restauració. "Mica en mica, serà una taca que s'anirà estenent", ha dit. En aquest sentit, ha recordat que el projecte té una vessant emocional fruit de l'adquisició de l'empresa quan les instal·lacions van tancar amb l'objectiu de recuperar-la. En total, la companyia hi ha invertit 5,5 milions d'euros (MEUR). Aigües de Vilajuïga, fundada l'any 1904, va abaixar la persiana l'any 2017 després de més de cent anys d'història. L'empresa es va fundar de la mà de sis famílies empordaneses després que l'aigua procedent de la Serra de Verdera i el massís del Cap de Creus rebés la declaració de minero-medicinal i d'utilitat pública. Fins i tot, el pintor Salvador Dalí va assegurar que era la seva preferida i l'any 1929 va rebre un premi d'honor a l'Exposició Universal de Barcelona. El tancament va suposar un punt d'inflexió per al municipi, que es va mobilitzar per evitar que un espai tant emblemàtic desaparegués. La multinacional Grífols va decidir apostar-hi i va començar la reforma de les instal·lacions, que ara ja estan a ple rendiment.  Un producte "únic i sostenible" L'estiu passat van fer la primera producció, que es va estrenar al Festival de Peralada, i la van interrompre per acabar la remodelació. El mes d'abril la van reprendre i ara ja produeixen al 100%. El director general de l'empresa, Joan Fornós, ha explicat que s'han marcat el topall de dos milions de litres anuals. Una xifra que podria ser superior però que des de l'empresa no volen superar per oferir una producció "sostenible" i és que, segons diu, el producte que fan és "únic" i "escàs". "L'aigua s'embotella amb les mateixes propietats amb les quals es capta, no s'hi afegeix res", assegura.  En punts de venda especialitzats De fet, aquest any han obert un pou nou que permet extreure aigua a una major profunditat però mantenint les mateixes característiques. Per això, les ampolles només es podran adquirir en restaurants, hotels, vinoteques, botigues gurmet i càterings de tot Catalunya. No es podrà trobar, en canvi, en supermercats. Almenys de moment. "Serà una taca que s'anirà estenent perquè sabem que a Girona se li té molta estima", afirma.  La companyia, a més, està dissenyant una estratègia d'implantació a la resta d'Espanya i a l'exterior. Fornós ha destacat també la vessant "emocional" de l'empresa, que ha aconseguit recuperar aquest producte després del seu tancament.  Una aigua natural amb "punts" de gas L'aigua de Vilajuïga es defineix com una aigua natural carbònica. Això significa que  conté gas carbònic afegit i que manté exactament la mateixa fórmula de l'analítica que l'any 1904 va declarar-la com una aigua "d'utilitat pública". La seva composició revela que està lleugerament gasificada de forma natural adquirint bicarbonats gràcies a la pressió del subsòl, a més de minerals com el magnesi, el sodi, el calci i el liti.  Un inversió de 5,5 MEUR Grífols ha invertit uns 5,5 MEUR en aquest projecte que ha permès que la nova planta d'elaboració recuperi l'edifici històric. Compta amb un superfície útil construïda de 1.800 metres quadrats, dividits entre la planta embotelladora, el magatzem, l'antiga masia, les oficines, el pou i la bassa, una construcció inspirada en el fluir de l'aigua. Actualment, hi treballen sis persones, quatre de les quals formaven part de l'antic equip.

Summary: La planta d'Aigua de Vilajuïga ja produeix al 100% i espera arribar als dos milions de litres anuals


La nova programació del Museu Palau Solterra de Torroella de Montgrí (Baix Empordà) posa el focus a les creadores amb una selecció de treballs protagonitzats per dones. La mostra temporal exposa l'obra de sis fotògrafes iranianes i sis d'espanyoles que, sense conèixer-se, tenen "afinitats" i connexions amb temes com la soledat o la nostàlgia del passat. "Cada parella (una espanyola i una iraniana) és un món però unir-les ha estat molt emocionant", ha destacat Zara Fernández, una de les comissàries de la mostra que arriba per primer cop a Catalunya després de veure's a diferents indrets d'Espanya i Nova York. D'altra banda, la mostra de la col·lecció permanent inclou quinze temàtiques a través de la mirada de quinze dones amb la idea de "trencar fronteres" i fer reflexionar el visitant.

Summary: El Palau Solterra mostra les "afinitats" i connexions en l'obra de dotze fotògrafes iranianes i espanyoles


Les regions sanitàries de Girona i Catalunya Central passen aquest dilluns a fase 3 i només quedaran en fase 2 la regió metropolitana de Barcelona i Lleida. Ara bé, el Procicat aprovarà aquest dilluns a proposta del Departament de Salut reclamar que aquestes dues regions sanitàries avancin de fase abans del cap de setmana, de forma que, si el Ministeri de Sanitat ho accepta, tota Catalunya estarà ja en l'última fase i sota competència del Govern. Salut al·lega que si no ho ha demanat fins ara és perquè necessitava uns dies per veure l'evolució de l'epidèmia. A més, a partir d'aquest dilluns la mobilitat estarà permesa entre totes les regions que estiguin en l'última fase.  Un cop ho demani formalment el Govern, serà el Ministeri de Sanitat qui decideixi si Barcelona i Lleida passen de fase abans del cap de setmana. Si finalment no avancessin, el dilluns 21 de juny ja passarien directament a l'anomenada 'nova normalitat', amb la caiguda de l'estat d'alarma. No serà fins llavors que estarà permesa la mobilitat fora de les comunitats autònomes.  La fase 3 permet reunions de fins a 20 persones –sempre mantenint les distàncies de seguretat- i l’obertura de barres de bars o l’ampliació de l’aforament de les terrasses exteriors de fins al 75%. A més, poden obrir tots els comerços -independentment de quina sigui la seva superfície- al 50% de la seva capacitat, i s'obriran centres recreatius turístics, zoològics i aquaris, també amb la meitat d'aforament. També es poden fer activitats culturals en biblioteques i museus i activitats de lleure dirigides a joves i infants. La mobilitat estarà permesa entre regions en fase 3. Ja ho estava entre el Camp de Tarragona i les Terres de l'Ebre des de dilluns passat.

Summary: Girona i Catalunya Central passen a fase 3 aquest dilluns i només queden en fase 2 Barcelona i Lleida


Un home de 47 anys ha mort aquest divendres al matí a l’hospital de la Vall d’Hebron arran de les ferides que va patir dijous en un accident laboral. Segons informen els Mossos d’Esquadra, els fets van passar en una empresa del polígon industrial de Constantí. Cap a dos quarts de tres de la tarda, es va produir una deflagració mentre un treballador feia tasques de manteniment en un camió. L’home va quedar ferit greu, amb cremades de consideració, i el van evacuar amb l’helicòpter del SEM a l’hospital de la Vall d’Hebron de Barcelona, on finalment ha mort. La víctima és un veí de Reus de nacionalitat espanyola.  Al lloc dels fets es van desplaçar diverses patrulles dels Mossos d’Esquadra, dotacions dels Bombers de la Generalitat i efectius del Sistema d’Emergències Mèdiques. D’altra banda, els fets s’han posat en coneixement del jutjat d’instrucció en funcions de guàrdia de Tarragona i del Departament de Treball, Afers Socials i Famílies.

Summary: Mor un home de 47 anys per una deflagració en una empresa de Constantí


El president del govern espanyol, Pedro Sánchez, ha emmarcat en un "gran acord amb les Comunitats Autònomes" la possibilitat de pagar un plus econòmic als professionals sanitaris. Sánchez ha remarcat que són les autonomies les que tenen les competències en polítiques sanitàries i retributives dels treballadors del sistema de salut. En roda de premsa aquest dimarts al vespre, Sánchez no ha rebutjat el plantejament i ha destacat que els sanitaris estan fent una feina "encomiable" i "impagable". El cap de l'executiu espanyol ha defensat que cal reforçar el sistema de salut i ha plantejat la possibilitat de reformar la Constitució per "blindar" la sanitat pública.

Summary: Sánchez emmarca en un "gran acord amb les CCAA" la possibilitat de pagar un plus als professionals sanitaris


El candidat del PP a l'alcaldia de Barcelona, Josep Bou, ha explicat que no ha assistit al debat d'aquest dimarts entre els alcaldables i manter per "no legitimar-los". Durant una atenció als mitjans, Bou ha assegurat que ha parlat amb el col·lectiu "diverses vegades" però que no ha volgut participar al debat per no "legitimar-los com a organització establerta que fa qüestions il·legals". "Tornaré a parlar-hi, però així no, podrien ser una organització de manters o una d'atracadors", ha argumentat Bou, que ha apuntat que les seves pràctiques són il·legals. El candidat ha afirmat que cal "fer-los fora" de la via pública i després saber la seva situació "real i legal". El debat ha estat organitzat per Casa Nostra Casa Vostra i els candidats que no hi han assistit han estat Josep Bou i Manuel Valls (cs). Així, Bou ha defensat que vol saber "què passa, qui són, si ingressen diners, si tenen papers i on viuen" abans de poder actuar per solucionar la problemàtica, i ha prioritzat que abandonin l'espai públic. "No pot estar ocupada per ningú que no tingui autorització de l'ajuntament", ha sentenciat, i ha afegit que perjudiquen molt la imatge de Barcelona i deixen els comerços "molt tocats". Bou ha lamentat la complexitat de la situació i ha explicitat que "ni vol ni pot expulsar-los del país" perquè, com ha recordat, la competència és del Ministeri de l'Interior. Tot i això, ha explicat que encara que se'ls faci fora de la via pública cal actuar d'alguna manera perquè si no "es retiren 1.000 manters però es col·loquen 1.000 delinqüents", segons ha afirmat. "Som a un país modern i de futur, la imatge que està donant Barcelona és penosa", s'ha queixat. D'altra banda, el candidat ha carregat contra l'alcaldessa, Ada Colau, perquè, segons l'ha acusat, parla amb els manters però després "ni assisteix al debat de TVE, ni parla amb comerciants, ni amb hotelers".

Summary: Bou no ha anat al debat entre candidats a l'Ajuntament i manters per "no legitimar-los"


El grup Bon Preu –propietari de les cadenes de distribució Bonpreu, Esclat, EsclatOil i iquodrive- ha tancat el primer semestre fiscal (març-agost) de l'exercici 2017 amb un increment del 9,9% de la facturació respecte el mateix període de l'any passat. A plantes constants, sense tenir en compte les noves superfícies, la xifra de creixement és del 4,2%. El primer semestre de l'any el grup ha facturat 591 MEUR (vendes netes sense IVA), una xifra que "consolida el creixement continuat dels darrers anys", segons informa el grup en un comunicat. Durant tot el 2016 la facturació global del grup Bon Preu va ser de 1.077 MEUR. Aquest primer semestre la companyia ha invertit més de 60 MEUR principalment en la construcció de nous establiments i la reforma i modernització dels existents.  Segons informa Bon Preu en un comunicat, el creixement de l'activitat del grup s'ha traduït en un increment de la plantilla equivalent a 574 persones. Actualment, la plantilla de treballadors supera els 6.000 empleats, dels quals un 97% són fixes indefinits i situa el grup entre les 20 empreses amb seu a Catalunya amb més empleats i una de les primeres en llocs de treball indefinits.  Bonpreu i Esclat continuen amb l'aposta d'una política comercial de proximitat i complicitat amb el territori i "promovent el producte local de qualitat i preus ajustats". A hores d'ara el grup compta amb 216 establiments: 123 supermercats Bonpreu, 47 hipermercats Esclat, 6 punts de recollida de compra on-line i 43 benzineres EsclatOil. Aquest primer semestre s'han obert l'Esclat de Castellbisbal; el supermercat Bonpreu del carrer de Dublín de Barcelona; la benzinera i el minimercat d'Olot; les benzineres de Cervera i Manresa; i el magatzem de productes refrigerats de Balenyà.  Per altra banda, l'empresa té previst, abans de finalitzar l'exercici, inaugurar 9 establiments més: els Esclat de Reus, Tàrrega, Lliçà d'Amunt i de Tortosa; els Bonpreu de Gironella, Viladecavalls i Vilanova del Vallès; les benzineres de Castellbisbal i Tàrrega; i ampliar els punts de recollida de compra on-line

Summary: Bon Preu factura 591 MEUR el primer semestre de 2017, un 9,9% més que el mateix període de l'any passat


L'Associació Turística d'Apartaments (ATA) ha valorat la polèmica a l'entorn dels pisos turístics al Barri Vell de Girona. El seu president, Lluís Parera, assegura que existeix un "volum equilibrat" i que, amb  les dades actuals, no creuen que calgui limitar-lo (al Barri Vell n'hi ha 256). També afirma que no tenen constància que els turistes que es decanten per aquest tipus d'allotjament generin ni queixes ni problemes. Tanmateix, estenen la mà per trobar-se amb els veïns molestos per la proliferació d'aquests pisos turístics per tal de canalitzar les seves inquietuds. Parera ha assegurat que "l'enemic a combatre" és l'apartament il·legal i demana més pressió a l'administració. Recorda que des de l'associació poden tramitar totes les queixes i denúncies d'apartaments il·legals per tal que la Generalitat els acabi sancionant. El 40% de les places turístiques de la ciutat són apartaments.

Summary: L'ATA defensa que al Barri Vell de Girona hi ha un "volum equilibrat" d'apartaments turístics


L'entitat pretén fer circular el vehicle aquest divendres per Barcelona ACN Barcelona.-L'Institut Català de la Dona ha obert un expedient sancionador a Hazte Oír per l'autobús que el dia de Sant Jordi va circular per Barcelona amb una imatge d'Albert Rivera i una cita seva en què deia que l'avortament no és violència. Com a mesura cautelar ordena la seva immobilització i retirada de la via pública d'acord amb el que estableix l'article 10 de la Llei de regulació de la publicitat dinàmica a Catalunya. Pel que fa a la sanció, constata que l'entitat ha comès una infracció tipificada per la Llei d'igualtat com a "molt greu". Segons l'expedient, la circulació d'aquest autobús "difon violència verbal, pot causar danys irreparables i crea una situació d'hostilitat contra les dones". L'entitat pretén fer circular el vehicle aquest divendres per Barcelona. El text, amb data del 24 d'abril, constata que l'anunci d'Hazte Oír "nega la violència exercida contra les dones i atempta contra els seus drets", el que pot vulnerar la Llei d'igualtat efectiva entre dones i homes i la del dret de les dones a eradicar la violència masclista. A més, considera que aquest autobús "difon un sentiment d'antipatia i aversió contra les dones i l'activisme social que defensa els drets de les dones".  "És una propaganda que ataca la dignitat, els drets i la llibertat de les dones, creant un clima que normalitza la discriminació contra les dones i contra qualsevol persona que no té encaix en la perspectiva supremacista o excloent dels seus promotors", subratlla l'expedient sancionador, que remarca que el Govern té el mandat legal de vetllar per la no discriminació de les dones.

Summary: El Govern obre un expedient sancionador a l'autobús d'Hazte Oír i ordena la seva immobilització i retirada


L'escriptor, traductor, filòleg clàssic i editor Raül Garrigasait ha guanyat el primer El Premi Òmnium Millor Novel·la en Llengua Catalana de l'Any amb 'Els estranys' (1984), una obra que ja se'n va endur el Premi Llibreter 2017. La novel·la es mou entre l'humor i la tragèdia, amb personatges excèntrics i alternant el present i el passat. La trama parteix d'un jove prussià que travessa els Pirineus per lluitar a favor de l'ordre en plena guerra carlina l'any 1837. Aquest jove patirà un malentès que el deixarà encallat en una ciutat "ruïnosa i desconcertant". Amb el pas del temps la seva estupefacció creixerà fins que se li converteix en una companyia persistent.  Els altres dos finalistes eren 'Robinson' de Vicenç Pagès i 'Els fills de Llacuna park' de Maria Guasch. El Premi Òmnium Millor Novel·la en Llengua Catalana de l’Any reconeix la millor novel·la publicada originalment en llengua catalana. "Es vol prestigiar, així, la literatura catalana dins i fora del propi àmbit cultural i, alhora, crear un catàleg de les millors novel·les de cada any: cal donar visibilitat a les grans obres i als grans autors actuals". Altres objectius que s'han fixat és fomentar les traduccions i fer créixer el nombre de lectors en llengua catalana.  El premi està dotat amb 20.000 euros directes per al guardonat i 5.000 euros més per a promoció. Aquest guardó, que és el que està més ben dotat econòmicament per a una obra publicada, neix amb la voluntat i ambició d'igualar-se a altres premis similars de la literatura mundial, com el Premi Goncourt francès o l'anglès Booker. Òmnium Cultural convocarà anualment el guardó obert a totes les editorials. El jurat és independent, de reconegut recorregut acadèmic o en l’àmbit de la crítica literària, i sense interessos editorials. El jurat del guardó ha estat format per la professora de la Universitat de Harvard Maria Dasca Batalla; la catedràtica emèrita de la Universitat de Barcelona Rosa Cabré; la professora de la Universitat Valenciana Carme Gregori Soldevilla; el professor de la Universitat de Girona Xavier Pla i el crític i gestor cultural Oriol Izquierdo.  Currículum Raül Garrigasait (Solsona 1979) és filòleg clàssic, traductor, escriptor i editor. Des de 2007 és editor de la Col·lecció de Clàssics Grecs i Llatins de la Fundació Bernat Metge. El 20 de gener de 2015 va ser guardonat amb el cinquè Premi Cum Laude, que convoca l'Institut d'Estudis Món Juïc per la tesi L'hàbit de la dificultat. Wilhelm von Humboldt i Carles Riba davant l'Agamèmnon d'Èsquil.

Summary: Raül Garrigasait guanya el primer Premi Òmnium Millor Novel·la en Llengua Catalana de l'Any  amb 'Els estranys'


L’Ajuntament de Vilassar de Mar ha decretat aquest dijous i demà divendres dies de dol oficial per la mort de J. M. J., veí de Mataró que aquest dimecres va perdre la vida arrossegat per la riera amb el seu automòbil a causa de les fortes pluges que van assolar el municipi i la resta de la comarca del Maresme. Durant els dos dies les banderes dels edificis municipals onejaran a mig pal i han quedat suspesos els actes oficials. Com a mostra de la condolença del consistori i del veïnat, es farà un minut de silenci aquest divendres a les 12 del migdia a la plaça de l’Ajuntament.

Summary: Vilassar de Mar decreta dos dies de dol per la mort del veí de Mataró arrossegat per la riera


El exdiputats de la CUP Antonio Baños i Eulàlia Reguant asseguren que s'han negat a respondre les preguntes de Vox "per dignitat" i que n'assumiran conseqüències. Baños ha dit que no podia permetre que l'interrogués un partit "feixista" i, sobre les possibles responsabilitats penals, ha dit que "en comparació amb el que estan patint els presos polític, aquest petit acte de desobediència sempre serà ben pagat i ridícul". Reguant, per la seva banda, ha dit que tant ells com diverses entitats han demanat reiteradament que es retirés la formació com a acusació popular i que "l'extrema dreta no pot tenir cabuda en un judici així perquè és normalitzar-ho". L'exdiputada ha dit que n'assumiran les conseqüències perquè "hi ha moments on la consciència democràtica i l'ètica passen per davant". El tribunal ha ordenat investigar-los i ha posat els fets en coneixement del jutjat de guàrdia.

Summary: Baños i Reguant diuen que s'han negat a contestar Vox per "dignitat" i que n'assumiran les conseqüències


CCOO de Catalunya ha lamentat la mort de l'historiador Josep Fontana als 86 anys, especialment per la seva col·laboració i estreta relació amb el sindicat. Fontana era membre del Consell Assessor de l'Arxiu Històric de CCOO de Catalunya i també president del Jurat del Premi Àngel Rozas a la recerca en ciències socials per a investigadors novells, organitzat per la Fundació Cipriano Garcia de CCOO de Catalunya. El sindicat la considera "una gran pèrdua", i ha afegit que Fontana "ha aportat a la nostra societat un valuós llegat intel·lectual per comprendre la realitat que ens envolta i donar-nos les eines per transformar-la en una societat més justa i equitativa". A més, CCOO considera que Josep Fontana ha estat "un gran referent que ha destacat pel seu compromís amb la defensa de la democràcia i la justícia social, el seu sentit crític i la seva independència". El sindicat ha recordat una de les seves cites: "el futur serà de la raó com a resultat del treball i la lluita de tots plegats".  Per a Comissions Obreres és especialment recordada, a més, la seva intervenció a la inauguració de l’exposició del 50 aniversari del sindicat al Museu d’Història de Catalunya l’any 2014, organització que ja havia reconegut la seva "trajectòria cívica i professional" el 2011.

Summary: CCOO de Catalunya lamenta la mort de Josep Fontana i el recorda com a "un gran historiador i un gran amic"


La portaveu parlamentària del PSC, Eva Granados, ha negat que l'acusació de l'Advocacia de l'Estat, que descarta la rebel·lió, sigui un "gest" del govern espanyol cap als independentistes. "No hi ha hagut cap gest, crec que és un error qui els planteja i a més no està en la mà del govern fer-los", ha dit Granados aquest divendres en roda de premsa al Parlament després que la Fiscalia i l'Advocacia de l'Estat hagin fet públics els escrits d'acusació contra els dirigents independentistes. La portaveu del PSC ha rebutjat valorar les penes i ha dit que es tracta "d'un pas més d'un procés judicial que serà llarg". Granados ha assegurat que "no s'està jutjant "ni una ideologia ni una opció política" si no que s'està jutjant "personalitats polítiques" que "han de rendir comptes". En aquest sentit, la portaveu dels socialistes al Parlament ha dit que cal "diferenciar" el procés judicial de l'aprovació dels pressupostos generals de l'Estat. "Nosaltres creiem que no és dia de valorar les qualificacions que són provisionals i que podran variar a mida que es produeixi el judici en base a criteris tècnics i jurídics", ha argumentat Granados, davant una pregunta sobre la proporcionalitat de les penes de presó. La portaveu del PSC ha demanat que es deixi "treballar a la justícia" perquè aclareixi la "responsabilitat" dels dirigents independentistes per uns "fets que van ser greus".  Granados ha insistit que no hi ha hagut "cap tipus de gest" del govern espanyol i ha recordat que quan governava el PP l'Advocacia de l'Estat "només parlava de malversació" mentre que ara l'acusació del govern espanyol ha afegit altres delictes. L'acusació del govern espanyol demana 12 anys per a Junqueras i 11 i mig per als exconsellers presos per sedició i malversació.  L'Advocacia de l'Estat rebaixa substancialment la petició respecte de la Fiscalia en tots els casos, també és el cas de Carme Forcadell, per a qui demana 10 anys per sedició. En el cas de Jordi Sànchez i Jordi Cuixart, demana 8 anys de presó per sedició. Per la seva banda, la Fiscalia manté la rebel·lió a l'escrit d'acusació que ha fet públic aquest divendres i demana 25 anys per a l'exvicepresident del Govern i líder d'ERC, Oriol Junqueras, 17 anys per a Jordi Sànchez, Jordi Cuixart i Carme Forcadell i 16 anys de presó per als exconsellers a la presó.

Summary: El PSC nega que deixar fora la rebel·lió de l'acusació de l'Advocacia de l'Estat sigui un "gest" del govern espanyol


El secretari general de la UGT, Josep Maria Álvarez, ha reclamat als partits que van possibilitar la investidura de Pedro Sánchez que ara donin suport a una Llei de pressupostos de l'Estat que permeti "revertir les polítiques de retallades dels darrers anys" i "retornar drets a la ciutadania". Adreçant-se a Torra i al PDeCAT, Álvarez ha manifestat que "difícilment la ciutadania de Catalunya entendria el fet de deixar passar una oportunitat" com l'actual per qüestions "que no tenen solució a curt termini". D'altra banda i després de la sentència del Suprem, el màxim responsable de la UGT ha emplaçat el Ministeri d'Hisenda a retornar d'ofici l'IRPF cobrat per la prestació de maternitat, per evitar a les afectades haver d'iniciar un procés de reclamació.

Summary: Álvarez emplaça tots els partits que van portar Sánchez a la Moncloa a donar suport als pressupostos de l'Estat